Uit toeka: Walvis takel seiljag | Netwerk24
Uit toeka: Walvis takel seiljag
01 Oktober 2018 06:00
Uit Eikestadnuus se uitgawe van Vrydag 29 September 1978.
Dr. Jimmy Allan van die Universiteit Stellenbosch en vier mense wat saam met hom aan boord was, het verlede naweek 'n noue ontkoming gehad toe sy seiljag, die Double Helix, naby Gordonsbaai deur 'n groot walvis bygedam is.
Die glasvesel-sloep van sowat 11 meter se boordwand en skroef is erg beskadig, maar dit het al lekkende Gordonsbaai tog veilig gehaal.
Volgens 'n ander Stellenbosser, mnr. Japie Ensink, wat ook aan boord was, was dit 'n skrikwekkende ervaring wat hy nie graag weer sal wil deurmaak nie. "Dit was 'n yslike walvis wat maklik die boot fyn en flenters met sy massiewe stert kon geslaan het," het hy gesê.
Volgens mnr. Ensink was hulle op pad terug na Gordonsbaai ná 'n plesierrit in Valsbaai. Sowat 'n myl van Gordonsbaai se hawe het hulle 'n walvis twintig meter van die boot gewaar.
Hulle was op die punt om koers te verander toe 'n groot walvis sowat vyf meter voor die boot na die oppervlak gekom het.